Kommissionens forordning (EF) nr. 752/2004

af 22. april 2004

om overgangsforanstaltninger for hør og hamp bestemt til fiberproduktion i Tjekkiet, Estland, Letland, Litauen, Ungarn, Polen og Slovakiet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 2, stk. 3,

under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 41, stk. 2, og

ud fra følgende betragtninger:

(1) Der bør træffes overgangsforanstaltninger for at muliggøre en korrekt anvendelse af Rådets forordning (EF) nr. 1673/2000 af 27. juli 2000 om den fælles markedsordning for hør og hamp bestemt til fiberproduktion(1) for forarbejdningsvirksomhederne i Tjekkiet, Estland, Letland, Litauen, Ungarn, Polen og Slovakiet (herefter benævnt "de nye producentmedlemsstater").

(2) Der kan i henhold til artikel 7, stk. 1, i Kommissionens forordning (EF) nr. 245/2001 af 5. februar 2001 om gennemførelsesbestemmelser til Rådets forordning (EF) nr. 1673/2000 om den fælles markedsordning for hør og hamp bestemt til fiberproduktion(2) kun ydes støtte til forarbejdning af hør- og hampestrå bestemt til fiberproduktion for fibre, der hidrører fra strå omfattet af en købs-/salgskontrakt, et forarbejdningstilsagn eller en forarbejdningskontrakt, og for hvilke der er indgivet ansøgning om arealstøtte for det pågældende produktionsår.

(3) I de nye producentmedlemsstater kan der derfor ikke ydes støtte for hør- og hampefibre, der hidrører fra strå fremstillet inden produktionsåret 2004/05.

(4) Der bør derfor træffes passende kontrolforanstaltninger for at sikre, at denne betingelse overholdes. I de nye producentmedlemsstater bør det derfor fastsættes, at de godkendte første forarbejdningsvirksomheder samt de første forarbejdningsvirksomheder, som den kompetente myndighed endnu ikke har godkendt efter ansøgningens indgivelse, giver de nationale kontrolorganer meddelelse om de mængder af strå og fibre af hør og hamp, de har oplagret ved begyndelsen af produktionsåret 2004/05. Det bør ligeledes fastsættes, hvilken kontrol kontrolorganerne skal foretage, og der skal indføres en sanktionsordning.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Naturfibre -

UDSTEDT FØLGENDE FORORDNING:

Artikel 1

1. I Tjekkiet, Estland, Letland, Litauen, Ungarn, Polen og Slovakiet, herefter benævnt "de nye producentmedlemsstater", giver de første forarbejdningsvirksomheder, der er godkendt i henhold til artikel 1, stk. 2, litra b), i forordning (EF) nr. 1673/2000, samt de første forarbejdningsvirksomheder, som den kompetente myndighed endnu ikke har godkendt, senest den 31. juli 2004 den kompetente myndighed meddelelse om størrelsen af deres lagre af hørstrå, hampestrå, lange hørfibre, korte hørfibre og hampefibre pr. 30. juni 2004.

2. De nye producentmedlemsstaters kompetente myndigheder kontrollerer på stedet rigtigheden af de i stk. 1 omhandlede meddelelser hos mindst 50 % af de i stk. 1 omhandlede første forarbejdningsvirksomheder.

3. De nye producentmedlemsstater bestemmer, hvilke sanktioner der skal anvendes, hvis der ikke indsendes meddelelser, hvis de indsendes for sent, eller hvis de er ufuldstændige eller urigtige. Sanktionerne skal være effektive, rimelige og have en afskrækkende virkning.

4. De nye producentmedlemsstater sender senest den 31. januar 2005 Kommissionen en sammenfattende oversigt over mængderne af de i stk. 1 omhandlede produkter, der var på lager pr. 30. juni 2004, i givet fald tilpasset efter den i stk. 2 omhandlede kontrol, samt en sammenfattende oversigt over de sanktioner, der er anvendt i henhold til stk. 3.

Artikel 2

Denne forordning træder i kraft med forbehold af, at traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse træder i kraft, og da på datoen herfor.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. april 2004.

På Kommissionens vegne

Franz Fischler

Medlem af Kommissionen

(1) EFT L 193 af 29.7.2000, s. 16. Senest ændret ved forordning (EF) nr. 393/2004 (EUT L 65 af 3.3.2004, s. 4).

(2) EFT L 35 af 6.2.2001, s. 18. Senest ændret ved forordning (EF) nr. 1401/2003 (EUT L 199 af 7.8.2003, s. 3).